b'\n_START_ARTICLE_\nSuojas\xc3\xa4\xc3\xa4\n_START_PARAGRAPH_\nSuojas\xc3\xa4\xc3\xa4 (ven. \xd0\xbe\xcc\x81\xd1\x82\xd1\x82\xd0\xb5\xd0\xbf\xd0\xb5\xd0\xbb\xd1\x8c, ottepel) on nimitys, jota k\xc3\xa4ytet\xc3\xa4\xc3\xa4n Stalinin kuolemaa seuranneesta Neuvostoliiton kulttuuriel\xc3\xa4m\xc3\xa4n rajoitetusta vapautumisesta. Se perustuu Ilja Ehrenburgin vuonna 1954 ilmestyneeseen samannimiseen pienoisromaaniin. Varsinaisesti suojas\xc3\xa4\xc3\xa4n katsotaan alkaneen Nikita Hru\xc5\xa1t\xc5\xa1ovin NKP:n 20. puoluekokouksessa vuonna 1956 pit\xc3\xa4m\xc3\xa4st\xc3\xa4 puheesta, jossa h\xc3\xa4n tuomitsi Stalinin ajan rikokset._NEWLINE_Suojas\xc3\xa4\xc3\xa4n aikana kirjailijoille ja taiteilijoille sallittiin uusia aiheita ja tyylikokeiluja, jotka olivat aikaisemmin olleet kiellettyj\xc3\xa4. Kirjallisuuden alalla merkitt\xc3\xa4vin tapaus oli vuonna 1961 ilmestynyt Aleksandr Sol\xc5\xbeenitsynin vankileirikokemuksista kertova Ivan Denisovit\xc5\xa1in p\xc3\xa4iv\xc3\xa4. Uusista runoilijoista tunnetuin oli Jevgeni Jevtu\xc5\xa1enko, jonka Babi Jar kuvaa juutalaisten joukkomurhaa toisen maailmansodan aikana ja sis\xc3\xa4lt\xc3\xa4\xc3\xa4 viittauksia Neuvostoliiton antisemitismiin. Uuden n\xc3\xa4ytt\xc3\xa4m\xc3\xb6taiteen uranuurtajia olivat vuonna 1956 perustettu Sovremennik-teatteri ja Juri Ljubimovin vuodesta 1964 johtama Taganka-teatteri. Mihail Kalatozovin, Grigori T\xc5\xa1uhrain, Andrei Tarkovskin ja muiden nuorten elokuvaohjaajien ty\xc3\xb6t kuvasivat ihmisen sis\xc3\xa4ist\xc3\xa4 maailmaa. Kokonaan uuden taidemuodon muodosti trubaduurien kitararunous._NEWLINE_Vapautumisen rajat tulivat vastaan Boris Pasternakin Nobel-palkintoa seuranneessa parjauskampanjassa vuonna 1958. Nikita Hru\xc5\xa1t\xc5\xa1ov arvosteli kovasanaisesti Moskovan Maneesihallissa loppuvuodesta 1962 n\xc3\xa4ytteill\xc3\xa4 ollutta abstraktia taidetta. Todellisen ilmaisuvapauden puuttuminen johti v\xc3\xa4hitellen toisinajattelijaliikkeen ja maanalaisen kirjallisuuden syntyyn. _NEWLINE_Suojas\xc3\xa4\xc3\xa4n p\xc3\xa4\xc3\xa4ttymisajankohdasta on esitetty erilaisia n\xc3\xa4kemyksi\xc3\xa4. Sen on katsottu loppuneen Hru\xc5\xa1t\xc5\xa1ovin syrj\xc3\xa4ytt\xc3\xa4miseen vuonna 1964, Andrei Sinjavskin ja Juli Danielin oikeudenk\xc3\xa4yntiin 1966 tai T\xc5\xa1ekkoslovakian miehitykseen 1968. Suojas\xc3\xa4\xc3\xa4t\xc3\xa4 seurannutta Bre\xc5\xbenevin aikaa kutsutaan pys\xc3\xa4htyneisyyden tai stagnaation kaudeksi.'